RESOLUCIÓN do 11 de xullo de 2006 de delegación de competencias.
UNIVERSIDADE DE VIGO — III. OUTRAS DISPOSICIÓNS — 18/07/2006

A Lei orgánica de universidades (LOU) 6/2001, dO 21 de decembro, asígnalles aos reitores das universidades unha parte importante das competencias que a autonomía universitaria lles confire aos órganos universitarios. Así mesmo, os Estatutos da Universidade de Vigo desenvolven especificamente as competencias do reitor.
A actividade administrativa da Universidade de Vigo leva consigo unha concentración de funcións na persoa do seu reitor que aconsella, dado o seu volume, recorrer á delegación de competencias sen esquecer o debido respecto dos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria que redunda en beneficio tanto da Administración coma dos administrados, dentro do máis rigoroso respecto das garantías xurídicas que a tutela dos intereses públicos exixe.
Na súa virtude, facendo uso das facultades que me confire o artigo 13 da Lei 30/1992, dO 26 de novembro, de réxime xurídico das administracións públicas e do procedemento administrativo común,
os Estatutos desta universidade e demais disposicións de xeral aplicación, esta reitoría decide ditar a seguinte resolución:
I. Delegación a favor da secretaria xeral
e vicerreitores
1. Con independencia das competencias que lle recoñecen a LOU e os estatutos desta universidade:
Deléganse na secretaria xeral as seguintes competencias:
a) A dependencia funcional da Asesoría Xurídica, sendo este o camiño que se debe seguir para o pedimento de consultas e informes que deba render aquela aos órganos colexiados e unipersoais, así como aos restantes membros da comunidade universitaria.
b) A sinatura de certificacións supletorias dos títulos propios.
c) A expedición de certificados de actos presuntos.
d) A sinatura das resolucións que autoricen ou deneguen as rectificacións das actas académicas.
e) As materias de protocolo.
f) A representación oficial da universidade perante os poderes públicos en materia xudicial e administrativa.
g) A delegación da sinatura en resolucións reitorais polas que se resolvan pedimentos de alumnos/as en relación coa súa actividade académica, agás os relativos ao rendemento académico dos estudantes.
h) As relativas aos rexistros da universidade.
i) A coordinación da matrícula e a proposta de calendario escolar.
2. Deléganse no vicerreitor de Investigación as seguintes competencias:
a) A proposta, formalización e contratación de proxectos europeos de investigación.
b) O relacionado coas bolsas de estudos, tanto das propias coma das autonómicas, nacionais e internacionais, convocando e resolvendo as primeiras e solicitando e informando sobre as restantes.
c) A promoción e avaliación da investigación.
d) As relativas á biblioteca e publicacións.
e) As de realización de propostas de equipamento de centros de investigación e as de xestión e coordinación dos recursos de investigación non delegados noutras vicerreitorías.
f) As que resulten da elaboración da tese de doutoramento no relativo aos recursos de investigación e da actividade investigadora do autor/a.
g) As de política científica e difusión da actividade investigadora.
h) As correspondentes aos institutos universitarios.
i) A de formalización de pólizas de seguros de accidentes dos bolseiros.
j) As de contratos, informes e cursos do artigo 83 da LOU.
k) As correspondentes á Oficina de I+D e relacións con outros centros de I+D.
l) A solicitude de proxectos de transferencia de resultados de investigación.
m) As de transferencia de tecnoloxía e patentes.
3. Deléganse no vicerreitor de Organización Académica e Profesorado as seguintes competencias:
a) As de supervisión da elaboración dos POD e do cadro de persoal docente.
b) As relativas aos concursos de profesorado contratado.
c) A aprobación das listas provisionais e definitivas de admitidos nos concursos de persoal docente funcionario e contratado.
d) Todos os actos relativos á situación administrativa do persoal docente, incluídos os procedementos de xubilación.
e) As referentes á organización e desenvolvemento das áreas de coñecemento e dos departamentos.
f) A oferta de prazas (límite de prazas) e a oferta educativa anual (encargo de docencia).
g) A actualización e/ou modificación da normativa de xestión académica.
4. Deléganse no vicerreitor de Planificación as seguintes competencias:
a) A de programación e execución das novas infraestruturas.
b) As correspondentes ás actuacións urbanísticas que afecten a Universidade de Vigo.
c) As relacionadas con plans e programas estratéxicos institucionais.
d) As correspondentes á solicitude e contratación de proxectos, infraestruturas, equipamentos e instalacións de carácter institucional.
5. Deléganse na vicerreitora de Economía as seguintes competencias:
a) As de coordinación en materias económicas.
b) A presidencia da Mesa de Contratación.
c) A coordinación de asuntos ou iniciativas que teñan repercusión nas partidas de ingresos ou gastos orzamentarios.
6. Deléganse no vicerreitor de Novas Tecnoloxías e Calidade as seguintes competencias:
a) As referidas á organización, avaliación e seguimento da calidade na universidade.
b) As relacionadas con programas e proxectos de innovación da Universidade de Vigo.
c) As correspondentes ao rendemento académico dos estudantes da Universidade de Vigo.
d) As relativas ás tecnoloxías da información e ás comunicacións e os seus servizos.
e) As de xestión e coordinación dos equipamentos e infraestruturas docentes.
7. Deléganse no vicerreitor de Relacións Institucionais as seguintes competencias:
a) As referidas á imaxe corporativa da universidade e ás súas relacións exteriores.
b) As relacións, en representación do reitor, coas institucións e empresas de carácter público e privado, así como a sinatura de todo tipo de convenios e protocolos relacionados coas actividades destas, cando así sexa considerado oportuno polo reitor.
c) As correspondentes ao acceso dos alumnos/as á universidade.
d) As relacionadas coa orientación e fomento do emprego e iniciativas empresariais, incluíndo a sinatura de convenios de cooperación educativa.
e) As relacionadas con empresas e institucións, incluíndo as cátedras de empresa e a sinatura de convenios de colaboración en todas as materias obxecto desta delegación.
f) As relativas á política lingüística.
g) As relacionadas co patrimonio inmaterial.
8. Deléganse na vicerreitora de Extensión Cultural e Estudantes as seguintes competencias:
a) As de proxección da universidade na vida cultural e deportiva do territorio de influencia da Universidade de Vigo.
b) As correspondentes a servizos sociais, aloxamento e atención e información á comunidade universitaria.
c) As de organización, realización e seguimento dos cursos de extensión universitaria.
d) As relativas a asociacións universitarias e voluntariado.
e) As da presidencia ou representación no xurado de bolsas do MEC e nos procedementos das bolsas compensatorias da Xunta de Galicia, así como en calquera outro en que se convoquen bolsas para estudantes, agás aquelas que dependen directamente doutras vicerreitorías.
9. Deléganse na vicerreitora de Titulacións e Converxencia Europea as seguintes competencias:
a) As de dirección, impulso, coordinación e supervisión da elaboración e reforma de plans de estudo.
b) As de posta en marcha de novas titulacións de grao e posgrao oficiais.
c) As de harmonización das ensinanzas para a converxencia no Espazo Europeo de Educación Superior.
d) As relacionadas coa tramitación e procedementos administrativos do posgrao oficial, terceiro ciclo e tese de doutoramento.
10. Deléganse no vicerreitor de Formación e Innovación Educativa:
a) As relacionadas cos programas, proxectos e accións de formación e innovación educativa.
b) As de ensinanzas conducentes á obtención de diplomas ou títulos propios e outros cursos de formación.
c) As de coordinación dos programas, proxectos e accións de formación continua.
d) As de coordinación e control de centros adscritos.
11. Deléganse no vicerreitor do Campus de Ourense as seguintes competencias no territorio de influencia da Universidade de Vigo no Campus de Ourense:
a) As de proxección, coordinación e representación da universidade.
b) As relacións, en representación do reitor, coas institucións e empresas de carácter público e privado, así como a sinatura de todo tipo de protocolos e convenios relacionados coas actividades destas, cando así sexa considerado oportuno polo reitor.
c) As relacionadas con empresas e institucións, incluíndo as cátedras de empresa e cursos complementarios, e a sinatura de convenios de colaboración e os de cooperación educativa en todas as materias obxecto desta delegación.
d) As relacionadas directamente cos asuntos específicos do campus.
12. Deléganse no vicerreitor do Campus de Pontevedra as seguintes competencias no territorio de influencia da Universidade de Vigo no Campus de Pontevedra:
a) As de proxección, coordinación e representación da universidade.
b) As relacións, en representación do reitor, coas institucións e empresas de carácter público e privado, así como a sinatura de todo tipo de protocolos e convenios relacionados coas actividades destas, cando así sexa considerado oportuno polo reitor.
c) As relacionadas con empresas e institucións, incluíndo as cátedras de empresa e cursos complementarios, e a sinatura de convenios de colaboración e os de cooperación educativa en todas as materias obxecto desta delegación.
d) As relacionadas directamente cos asuntos específicos do campus.
II. Delegación a favor do xerente
13. En canto ao xerente e con independencia das competencias que lle outorgan a LOU e os estatutos da Universidade de Vigo, deléganse nel as seguintes competencias:
a) A de ordenación dos pagamentos.
b) As de negociación colectiva e carreira administrativa.
c) As de contratación administrativa que lle outorgan o reitor o Real decreto lexislativo 2/2000, de 16 de xuño (BOE do 21 de xuño), polo que se aproba o texto refundido da Lei de contratos das administracións públicas, e o Regulamento de contratación desta universidade,, coas excepcións seguintes:
1º A resolución das adxudicacións e formalización dos contratos administrativos derivados dos procedementos de contratación abertos, restrinxidos e negociados.
2º As resolucións de modificación, suspensión e revogación dos contratos administrativos incluídos no punto anterior.
3º As resolucións de execución forzosa.
d) As de concluír, de mutuo acordo co contratista e con respecto aos límites legais, a prórroga daqueles contratos administrativos para os cales exista previsión legal ou contractual.
e) O mantemento das infraestruturas existentes e a xestión das reformas, melloras e ampliación das infraestruturas dos centros.
f) As modificacións de crédito que teñan a súa orixe nas incorporacións de remanente que non sexan de libre disposición.
III. Delegación a favor dos administradores de centros/campus
14. Deléganse nos administradores de centros/campus:
Os procedementos negociados de subministración por razón da contía, agás das competencias do punto 13c) desta resolución reitoral.
IV. Delegación a favor dos xefes de Administración dos centros de Ourense e Pontevedra e dos xefes da Área Académica dos centros de Vigo en materia de xestión académica
15. Deléganse nos xefes de Administración dos centros de Ourense e Pontevedra e nos xefes da Área Académica dos centros de Vigo a sinatura dos seguintes actos de xestión na tramitación dos procedementos de matrícula ordinaria:
a) Os escritos a que fai referencia o artigo 71 da Lei 30/1992, do 26 de novembro.
b) Os trámites que teñan que efectuar os interesados, conforme o artigo 76 da mesma lei.
c) O pedimento de informes que teñan carácter preceptivo e os facultativos cando o determina unha disposición administrativa de carácter xeral ou se xulguen necesarios para a resolución do procedemento, de conformidade cos artigos 82 e 83 da citada lei.
d) Propoñer a aceptación da desistencia ou da renuncia da solicitude de matrícula dos alumnos/as.
e) Realizar os trámites que establece o artigo 92 da Lei 30/1992, do 26 de novembro, relativos á caducidade dos procedementos de matrícula ordinaria.
V. Delegación a favor de decanos/directores de centro en materia académica
16. Delégase nos decanos/directores de centros a sinatura das resolucións definitivas dos seguintes asuntos:
a) A admisión de alumnos/as en titulacións sen límite de prazas.
b) A admisión dos traslados dos alumnos/as para continuación de estudos, unha vez adoptadas as decisións polas comisións de centros.
VI. Delegación da función certificante da secretaria xeral da universidade no xefe do Servizo de Xestión de Persoal
17. Delégase no xefe do Servizo de Xestión de Persoal, en relación co persoal universitario, a función certificante da secretaria xeral da universidade, referida exclusivamente aos seguintes supostos:
a) Certificar a condición de funcionario/a ou traballador/a da universidade en situación de servizo activo para solicitar a concesión de subvencións de matrícula nos centros de ensino.
b) Certificar ou constatar a situación de servizo activo dos funcionarios/as ou traballadores/as para que teña efectos en calquera acto da vida administrativa dos interesados, unicamente no ámbito da UVI.
Disposicións xerais
Primeira.-Os actos ditados como consecuencia desta delegación non poderán exceder os límites dela xa que, en caso contrario, serán nulos de pleno dereito e, en todo caso, faríase constar expresamente esta resolución reitoral e terían a consideración de actos ditados por esta autoridade.
Segunda.-En ningún caso se poderán delegar as competencias que se delegan nesta resolución. O reitor, en todo momento, poderá avocar para si todas e cada unha das facultades que se atribúen a esta resolución.
Terceira.-Quedan derrogadas todas as resolucións que se opoñan ou contradigan esta resolución reitoral, e de forma específica a do 15 de maio de 2003 (DOG nº 99, do 23 de maio) e as correccións de erros (DOG nº 123, do 26 de xuño, DOG nº 145, do 29 de xullo e DOG nº 128, do 5 de xullo).
18. Esta resolución terá vixencia a partir do día seguinte ao da súa publicación no DOG.
Vigo, 11 de xullo de 2006.
Alberto Gago Rodríguez
Reitor da Universidade de Vigo
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
.